
		
			[image: Johansen_forside.jpg]
		


		
			


Liv Bjørnhaug Johansen




			DIAGNOSE: KVINNE

			


Hvordan kvinnehelse havnet imedisinens blindsone





		

		
			
			

		

		
			Denne boka er tilegnet Cathrine, Annie Thora, Renate, Britta og alle andre kvinner som har måttet kjempe mot kunnskapsløshet, avvisning og mistro ihelsevesenet. 

			Og til alle dere som kjemper for endring.  

		

		
			



		

		
			
			

		

		
In every aspect, our current worldwide medical model is based on, tailored to, and evaluated according to male models and standards. This is not an abstract statement or even an observation. It’s a fact.


			dr. alyson j. mcgregor1

			







Innledning

			Hvert år arrangerer ornitologiske foreninger over hele Norden en telling av hagefugler. De inviterer folk til å dokumentere fuglene på fuglebrettet og i hagen sin og legge funnene inn i nasjonale databaser. Dette er noe både jeg og faren min er med på hvert år.

			Faren min kan mye om fugler. Han ser lett forskjell på småfuglene på brettet. Jeg kan ikke så mye og vet ikke helt hva jeg skal se etter. Jeg ser på bildene av de artene som kan forventes å dukke opp på fuglebrettet mitt, fester meg ved fargene og tegningene og gjør mitt beste. Kjøttmeis og dompap fikser jeg lett, men de andre sliter jeg med å skille fra hverandre. Når det er mange som beveger seg fort, blir forskjellene diffuse for meg, og alle ser ut som spurv. Pappa, derimot, klarer lett å se forskjell på en gråspurv og en grønnfink. Han ser på flere trekk ved fuglene for å skille artene; kroppsform, fjærdrakt, størrelse, hvordan de beveger seg, lydene de lager, og om de kommer alene eller i grupper.

			Noen år har pappa latt være å sende inn tallene sine. Når sikten hans fra stuevinduet har blitt forstyrret av snøvær, for eksempel – da lar han være å registrere resultatene sine på nettsiden, for ikke å ødelegge datasettet. Selv har jeg i alle år ukritisk lagt inn mine egne funn. Jeg har slått meg til ro med at jeg har gjort så godt jeg kunne.

			En dag jeg sto i kjøkkenvinduet og mysende forsøkte å skille de små flyvende kroppene fra hverandre, slo det meg at helsevesenets holdning til kvinners helse er ganske lik mitt arbeid med fugletellingen: Vi er klar over at vi mangler kunnskap, men vi har i lang tid slått oss til ro med at vi gjør så godt vi kan, uten å reflektere så mye over konsekvensene.

			Da jeg tok utdanningen min og begynte å jobbe i helsevesenet for drøye ti år siden, var ikke forskjell på menns og kvinners kropper og helsebehov noe som sto på agendaen. Unntaket var når det kom til reproduksjon og seksuell helse. Siden det har det langsomt grodd fram en debatt om kvinnehelse, som har intensivert seg de siste årene. Norske Kvinners Sanitetsforening ga i 2018, sammen med Kilden kjønnsforsk­ning.no, ut en rapport som avdekket store kunnskapshull om kvinners helse i det norske helsevesenet,2 og i 2020 en som viste at kjønnsperspektivet var fraværende i norske helse­utdanninger.3 I media leser jeg stadig oftere fortellinger om kvinner som har blitt feildiagnostisert, ignorert og avvist. En statlig utredning om kvinnehelse ble lagt fram våren 2023 og konkluderte med at den norske helsetjenesten feiler i å sikre gode helsetjenester til alle: Til tross for at kunnskapen finnes, har helsetjenesten fortsatt ikke integrert kjønnsperspektivet i tjenestene, utdanningene og det forebyggende arbeidet.

			Som sykepleier har jeg selv vært en del av systemet som kritiseres. Den voksende debatten om kvinnehelse har hensatt meg i en tilstand av selvrefleksjon. Jeg ser episoder fra mine år i sykehuskorridorene i et nytt lys. Jeg har tenkt på alle kvinnene som kom tilbake om og om igjen uten at vi kom til bunns i hva som feilte dem, eller klarte å gi dem noen hjelp. For hver gang de kom, ble de møtt med litt mindre empati og tålmodighet. Og jeg har tenkt på kvinnene som ikke responderte som forventet på medisinene vi ga, eller fikk bivirkninger som psykoser, soppinfeksjoner og svimmelhet. Jeg kan ikke huske at vi noen gang diskuterte om det kunne skyldes at de var kvinner, mens medisinene var utviklet og dosert for menn. 

			Med den økende oppmerksomheten om kvinnehelse er kunnskapsnivået både i befolkningen og blant helsepersonell høyere enn da jeg først begynte å jobbe som sykepleier for mer enn ti år siden. Sykdommer som har blitt levnet minimal interesse fordi bare kvinner får dem, som endometriose, vaginisme, vulvodyni, PCOS og lipødem, er ord knapt helse­personell gjenkjente for få år siden. Nå er de i ferd med å få en plass i folks helsevokabular. Tabloidavisa VG har lansert en serie med artikler om kvinnehelse under fanen ­«VGina­skolen». Influensere forteller om skambelagte underlivsplager på Instagram. Kvinner har tatt til gatene i protest mot kutt i føde- og barselomsorgen. I 2023 var det parolen «Kvinner er halve befolkninga – mer penger til kvinnehelseforskning!» som samlet flest folk i 8. mars-toget i Oslo. Den statlige utredningen fra Kvinnehelseutvalget som ble lagt fram våren 2023 foreslår 75 tiltak for å bedre situasjonen og anbefaler at regjeringen bevilger en milliard kroner til kvinnehelse. Regjeringen har lovet å lansere en kvinnehelsestrategi. 

			Det er nesten til å bli optimistisk av. Problemet er bare at for nær 25 år siden gjorde det forrige regjeringsoppnevnte kvinnehelseutvalget omtrent de samme funnene.4 Veldig mange av anbefalingene de kom med da, har ikke blitt fulgt opp. Selv om det har kommet til mer forskning som avdekker hvor stor betydning kjønn har for helse, har utviklingen av tjenestene stått nesten stille. 

			Vi mangler fortsatt kunnskap om hvordan kvinners kropper reagerer på sykdom og skader, og hvordan medisinene vi gir, egentlig virker i dem. Vi har for lite kunnskap om kvinners fysiologi og om sykdom som først og fremst bare rammer kvinner. Ikke noe som liknet kjønnskritiske refleksjoner, var på pensum i sykepleierutdanningen min for litt over ti år siden. Siden den gang er det kommet en ny rammeplan for alle helseutdanninger, men heller ikke i den har kjønns­perspektiver fått noen plass.5

			Og for min egen del: Hva har jeg egentlig selv gjort for å kompensere for denne skjevheten overfor mine kvinnelige pasienter? Har jeg i det hele tatt reflektert over hvilke konse­kvenser det har for de kvinnelige pasientene mine at de utredes og behandles i et mannssentrert system, der vi faktisk mangler grunnleggende kunnskap om kroppene deres? 

			Jeg er, og har alltid vært, feminist. Jeg er sykepleier. Men jeg er ikke sikker på om jeg har klart å være en feministisk sykepleier.

			Som sykepleier har jeg sannsynligvis vært til både skade og fare for mine kvinnelige pasienter. Ikke fordi jeg har vært noe verre enn andre, men fordi vi alle tjener et system som gjør at kvinner i mange tilfeller kommer tapende ut fra det øyeblikket de trekker kølapp på venterommet.

			Jeg vet ikke hva slags konsekvenser det får at spurv og kjøttmeis er overrepresentert i mine data i hagefugltellingens databaser, men jeg har erkjent at det er min mangel på kunnskap som får detaljene til å framstå som diffuse og fuglene som vanskelige å skille. Med dårlig kunnskapsgrunnlag går vi glipp av avgjørende tegn og slår oss til ro med svake konklusjoner. Dette gjelder også for kvinner som av ulike årsaker, mer eller mindre alvorlige, blir en del av helsevesenets statistikker.

			Når vi heller ikke opererer med den ydmykheten som burde følge med mangel på kunnskap og dårlige data, får dette alvorlige konsekvenser i kvinners liv. Resultatet er at kvinner blir feildiagnostisert, feilmedisinert og mistrodd. Det er ikke bare et problem for den enkelte – det er et samfunnsproblem og et folkehelseproblem.

			Hovedvekten i denne boka er basert på intervjuer med kvinner som på ulike måter har lidd under mannssentreringen i medisinen. Jeg har ikke lett etter spesielle eller oppsiktsvekkende historier, jeg har bare henvendt meg til kvinner med helseutfordringer i mitt eget nærmiljø og bedt dem fortelle om sine møter med helsevesenet. 

			Når jeg gjenforteller deres historier, gjør jeg det sånn som de har fortalt det til meg. Det er deres opplevelser av situasjonene og deres perspektiver jeg har lagt til grunn i mine refleksjoner og analyser. Deler av historiene deres vil framstå annerledes om de skulle gjenfortelles av helsepersonellet som har fulgt dem opp, eller ved å gå gjennom helsejournalene deres. At kvinners fortellinger om sin egen sykdom og helseproblemer skiller seg fra helsevesenets beskrivelse av det samme, er ikke så uvanlig. Det er en del av problemet. En vesentlig del av hindringene kvinner møter på i helsetjenestene, er at deres virkelighetsbeskrivelser blir trukket i tvil. Mange opplever at framstillingene blir mistrodd eller bagatellisert. Men opplevelsene kvinnene jeg har møtt, har fortalt meg om, er ikke unike. Tvert imot. Utfordringene de har støtt på, og systemsviktene de forteller om, finner jeg også igjen i forskning om kvinners møter med helsevesenet, i andres fortellinger, i litteratur om kvinnehelse og i media. Det har derfor vært et poeng for meg å gjengi historiene slik kvinnene skildrer dem. Jeg har allikevel utelatt enkelte graverende episoder og utsagn av hensyn til at motparten ikke har fått anledning til å forklare seg.

			Ingen av kvinnene har ønsket å være anonyme. Jeg har allikevel valgt bare å bruke fornavn på dem, både fordi jeg ikke ønsker at min bok skal føre til at de blir kontaktet av utenforstående, og for å ivareta hensynet til menneskene som måtte inngå i fortellingene deres. 

			Når vi tar disse kvinnenes fortellinger på alvor og sammen­stiller dem med forskningen vi har, blir det tydelig at mye av det helsepersonell gjør, gjerne i beste mening, basert på vanlige forestillinger eller utilstrekkelig kunnskap, er en avgjørende brikke i puslespillet som utgjør kvinnehelse­problemet. Min egen praksis som sykepleier er ikke noe unntak. I denne boka har jeg forsøkt å se tilbake på praksisen på mine tidligere arbeidsplasser i dette lyset. 

			Jeg skriver ikke denne boka som en objektiv fagperson. Jeg har også en kvinnekropp, og mens jeg har jobbet med dette prosjektet, har mine egne erfaringer fra livet i denne kroppen og som mor fått ny mening. Å bruke et kjønns­kritisk perspektiv på små og store plager jeg har hatt, eller situasjoner jeg som pasient eller mor har blitt satt i gjennom mine møter med helsetjenesten, har vært med på å øke min forståelse av kjønnsskjevhetene i helsevesenet. Jeg har valgt å inkludere disse betraktningene i teksten, i håp om at det vil bidra til å fylle ut bildet av hvordan kjønnsskjevheten i helse rammer oss, både i stort og i smått. 

			Både i forskningen jeg henviser til, og i måten jeg skriver på i denne boka, vil kjønnskategoriene framstå som mer forenklede enn de i virkeligheten er. Biologisk er ikke kategoriene kvinne og mann så avklarte som det kanskje kan virke. Både hormonelt, anatomisk og fysiologisk er det store variasjoner mellom hvert individ. Også menn rammes av kvinnesykdommer – til og med tilfeller av endometriose er påvist hos menn. Det er heller ikke alle kvinner som menstruerer. Selv om det er sant at menn på gruppenivå er høyere enn kvinner, er det ikke sant at alle menn er høyere enn alle kvinner. 1 av 200 barn blir født som interkjønn, altså med variasjoner i kroppslig kjønnsutvikling.6 Sosialt kjønn er også en faktor i kvinnehelseproblemet. Diskriminering og helseproblemer som følge av kvinners sosiale og kulturelle rolle vil ramme alle som leses som kvinnelige, uavhengig av biologisk kjønn. Når jeg allikevel har valgt å bruke de tradisjonelle kjønnsbetegnelsene, er det fordi både biologisk og sosialt kjønn har stor betydning både for helsa i seg selv og for hvordan man blir møtt i helsevesenet. 

			I arbeidet med denne boka har jeg møtt både helsepersonell og kvinner som er rammet av de skjevhetene som ligger innbakt i helsesystemet vårt. Målet mitt er å synliggjøre at det som ved første øyekast kan se ut som frittstående episoder, en glipp eller en feilvurdering, gjerne handler om utfordringer som stikker dypere. Skal vi klare å få til en forandring, må vi se at enkeltmenneskers fortellinger ikke er unike eller tilfeldige, men et resultat av systemet de utspiller seg i. Vi må se at det individuelle formes av systemet, at det personlige er politisk. Denne boka er et forsøk på å gjøre akkurat det. 

			Boka er ikke en fyllestgjørende gjennomgang av kvinnehelsefeltet. Den er snarere et forsøk på å forstå mer av hvordan kvinner rammes av skjevhetene i helsevesenet, ved å undersøke tre ulike aspekter av kvinnehelseproblemet. Jeg vil først se på hva det innebærer at diagnoser og behandlinger er forsket fram med menn som mal, deretter hva det betyr for kvinner at sykdommer og fysiologi som er spesifikke for våre kropper, er understudert, og til sist hvordan kvinner rammes av at stemmene deres ikke blir hørt. I hver av de tre delene vil jeg løfte opp situasjoner, fenomener eller kvinners fortellinger som kan hjelpe oss til å få øye på kjønnsskjevhetene i helsetjenesten og hvilke konsekvenser de har for kvinner. Mange av kvinners vanlige sykdommer eller helseproblemer vil ikke bli nevnt i denne boka. Dette er ikke primært en bok som vil gi deg mer kunnskap om kvinners helse, men en bok jeg håper kan gjøre deg bedre i stand til å se strukturene som har skapt og vedlikeholdt en situasjon der kvinner får dårligere helsehjelp enn menn. 

			Men aller først vil jeg bruke litt tid på å sirkle det hele inn: Hva er egentlig kvinnehelseproblemet? 

			

OEBPS/Images/Johansen_forside.jpg
Liv Bjernhaug Johansen

DIAGNOSE:
KVINNE

Hvordan kvinnehelse

havnhet 1 medisinens

blindsone






